text: Pirattaxaer snyder kunder for tusindvis af kroner
  15 marts 2019 kl. 18.00
  To unge mænd fik lænset deres kreditkort efter en tur i en uautoriseret taxa. 
  Syd- og Sønderjyllands Politi advarer nu mod pirattaxaer i Esbjerg.
  Det sker, efter at to unge mænd i sidste weekend blev snydt, da de satte sig ind i en pirattaxa.
  I begge tilfælde benyttede de, efter en festlig lørdag aften i byen, en uautoriseret taxa, der holdt i Esbjergs centrum.
  I et tilfælde blev en 22-årig mand franarret sit hævekort, der blev misbrugt til at hæve 7.700 kroner, og i et andet tilfælde blev en 18-årig mand 5.500 kroner fattigere efter turen. Det skriver Syd- og Sønderjyllands Politi.
  
  Dyr tur
  Begge hændelser bliver efterforsket, og Syd- og Sønderjyllands Politi advarer samtidig mod at benytte uautoriserede taxaer ikke mindst forud for den kommende weekend.
  - For nogen kan det måske være fristende at benytte en pirat, fordi der kan være mangel på taxaer i nattelivet. Men det kan i værste fald blive en meget dyr tur, fordi man risikerer at blive snydt, understreger vicepolitiinspektør Chr. Østergård fra Syd- og Sønderjyllands Politis Forebyggelsessekretariat.
  - Skal vi dette problem til livs, kræver det dels, at borgerne anmelder ulovlig taxakørsel til myndighederne, dels at borgerne vælger pirattaxaerne fra, tilføjer han.
  